**Эш тәҗрибәсе белән уртаклашу.**

"Күп белүгә караганда да, аз белдереп, эзләнү орлыгын салу һәм эзләрен табарга юллар күрсәтү – мөгаллим бирә торган

хезмәтләрнең иң кадерлесе, иң зурысыдыр." Галимҗан Ибраһимов.

Бүгенге җәмгыятькә фәннәрне яхшы үзләштергән, иҗади фикерләүче һәм үз белемен мөстәкыйль рәвештә өзлексез күтәрә белүче, заман сулышын тоеп, алга атлаучы, уйлап табучан, югары әхлаклы, үз халкының тарихын, мәдәниятын белүче кешеләр кирәк. Заман мәктәпләр алдына түбәндәге бурычларны куя: катлаулы, һаман үзгәреп торучы шартларда яшәргә, эшләргә, социаль кыйммәтләр системасында үз урынын табарга сәләтле шәхес тәрбияләү.

Кешелекнең киләчәге, Ватан язмышы, гаилә бәхете киләчәктә гражданин булачак баланың менә бүген нинди тәрбия һәм белем алуына бәйле. Бүгенге балаларыбыз тагын берничә елдан соң нинди кеше булыр, ата-бабаларының лаеклы дәвамчысы була алырмы?

Минемчә, бу сораулар укытучыны уйландыра һәм һәрдаим күңел түрендә йөри.

Мин Тукай районы Сәмәкәй төп гомуми белем бирү мәктәбендә химия, биология, география укытучысы булып эшлим. Максатым – химия, биология, география дәресләрендә һәм класстан тыш чараларда экологик белем һәм тәрбия бирү.

Химия, биология, география дәресләрендә проблемалы укыту методын кулланам. Башкача уйларга өйрәнү (ягъни иҗади фикерләү) — белем нигезендәге ташларның иң мөһиме. Уку эшчәнлеге ул баланың үзенчәлекле формадагы активлыгы. Укучының активлыгы дәрестә өйрәнә торган төшенчәләр белән эш итүнең гомум принципларын ачуга һәм куллануга юнәлтелгән була. Шулай эшләгәндә укучының мөмкинлекләре киңәя, ул чын мәгънәсендә уку эшчәнлегенең субъектына әйләнә. Уку эшчәнлегенең актив субъектына әйләнүе укучының танып-белүгә омтылышын арттыра, фикерләү, иҗат итү сәләтен активлаштыра, хәтерләү, күзаллау сәләтен яңарта, аңарда һәр яктан камил шәхес сыйфатлары тәрбияләргә ярдәм итә. Бала үз-үзен үзгәртә, үстерә.

Эш тәҗрибәмдә өйрәнелә торган темага һәм укучыларның яшь үзенчәлекләренә бәйле рәвештә эшчәнлекле, проблемалы-эзләнү, информацион-коммуникатив, сәламәтлекне саклау технологияләрен кулланам.

Димәк, укытучының бурычы, укыту процессын, укучыларның алган белемнәре үз эзләнүләренең нәтиҗәсе булырлык итеп оештыру. Ләкин бу эзләнүләрне, укчыларның танып – белү активлыгын үстерерлек итеп дөрес  оештыра белергә кирәк.

Минем фикеремчә, фәнне югары дәрәҗәдә үзләштерү, максатка омтылучанлык, информацион технологияләр дөньясында яңалыклар белән кызыксыну теләге уяту - компьютер технологияләрен кулланганда бик уңышлы килеп чыга. Химия, биология, география дәресләрендә информацион технологияләрне куллануның өстенлекле яклары күп:

- дәрес материалы югары күрсәтмәле дәрәҗәдә була;

- укучының шәхси сыйфатын ачыкларга мөмкинлек бар;

-контроль һәм үзконтроль дәрәҗәсе югары;

-төрле дәресләрнең үзара бәйләнешен булдыру;

-дәрес укыту формаларын һәм ысулларын төрләндерү дәрес эчтәлеген баерак һәм кызыграк итә.

Болар барысы да компьютер технологияләрен кулланганда, укытучы өчен алыштыргысыз ярдәм итүче сыйфатлар.

Эшчәнлекле һәм проблема-эзләнүле якын килү дәрестә укучыларны "ачыш"лар ясарга этәрүче проблемалы ситуацияләр тудыру белән бәйле.

Проблемалы ситуация тудыру өчен капма-каршы сөйләшүләр кулланырга яки яңа материалга нигезләнеп кенә үтәлергә мөмкин эш тәкъдим итәм. Дәрестә хезмәттәшлек, проблемалы сорауга бергәләп җавап эзләү атмосферасы туа.

Бу инде, һичшиксез, химия, биология, географияне әйләнә-тирәбездәге чынбарлыкка бәйләргә, шул мохитта шәхеснең үзенең урынын билгеләргә ярдәм итә. Бу очракта төп максат – укучыларда фәнни фикерләү, иҗади эшләү сәләтен үстерү, тәрбия эшендә югары нәтиҗәләргә ирешү, җәмгыятьтә үз урынын таба алырлык толерант шәхес тәрбияләү.

Мәктәп шартлары миңа дәресләрдә төрле компьютер техникасын уңышлы кулланырга мөмкинлек бирә. Кабинетым интернет челтәренә тоташтырылган, компьютер, проектор белән җиһазландырылган. Ә бу мөмкинлекләр мине даими рәвештә укытуның яңадан-яңа алымнарын эзләргә этәрә. Химия, биология, география дәресләрендә төрле презентацияләр кулланабыз. Укытуны интенсивлаштыру максатыннан, тестларны нәтиҗәле кулланам. Укучыларның теманы үзләштерү дәрәҗәсен тикшерү, белемнәрен бәяләү, ялгышларын ачыклау, аларны анализлау һәм төзәтү юлларын билгеләү өчен тестлар бик уңайлы. Укучылар үзләре дә төрле презентацияләр ясыйлар. Үзләре тырыша- тырыша эзләп тапкан материалны балалар ныграк истә калдыралар.

"Ишеткәнемне онытам, күргәнемне истә калдырам, ә эшләп өйрәнгәнемне үзләштерәм,"-диелә кытай мәкалендә*.*Чөнки ишетү белән күрү бер хәл, үз башын эшләтеп, эзләп тапкан гомергә башка уелып кала.

Проектлар методы уку процессын кызыграк итәргә, укучыга үз эшен мөстәкыйль рәвештә  оештырырга мөмкинлек бирә. Укучылар алган мәгълүматны кулланырга өйрәнәләр, информацияне җыялар, системага салалар, таныш булмаган проблеманы мөстәкыйль хәл итәргә омтылалар, проектның нәтиҗәләре дә “күзгә күренә”. Проект эше барышында укучыларда проблемаларны чишү, аралашу мохите формалаша.

Проектлар методы проблемалы эзләнү методы белән үрелеп китә.Үз эшемдә информацион технология юнәлешен кулланам. Бу юнәлешләр укыту процессын кызыклы, мавыктыргыч итә, күрсәтмәлелек проблемасын чишә, һәр укучыга индивидуаль якын килергә, үзконтроль күнекмәләрен камилләштерергә мөмкинлек бирә.

Белем һәм тәрбия бирү процессының сәламәтлекне саклау принципларына нигезләнеп төзелергә тиешлеге бәхәссез.

Укытучы буларак мин дәресләрдә сәламәтлекне саклау өчен шартлар тудырырга, сәламәт яшәү рәвеше буенча тиешле белем һәм күнекмәләрне формалаштырырга тиеш. Шуңа күрә, дәресләрдә  СанПиН таләпләрен үтәргә, уңай эмоциональ кәеф, уңыш ситуациясе тудырырга тырышам.

Фән буенча белем сыйфатын күтәрүгә төрледән-төрле формада оештырылган класстан тыш чаралар да зур өлеш кертәдер дип уйлыйм.

Мәсәлән фән атналыкларында:

“Биеклекне алу” (сәләтле балалар белән интельлектуаль уен),“Бердәмлектә көч”, ”Фәнни тренинг”,”Көчсез буын”,”Гаҗәеп төркемнәр”,экологик,сәламәтлек турында кичәләр һ.б.үткәрелә.Видеодискалар. Экзаменнарга әзерлек буенеча түгәрәкләр.Электив курслар”Кеше һәм аның сәламәтлеге”.

"Укытучының шундые булыр, алтын булачак бер шәкертне туфрак итеп җирдә калдырыр. Укытучының тагын шундые да булыр, туфрак булачак бер баланы алтын итә белер," – дигән Риза Фәхреддин. Без үзебезгә ышанып тапшырылган шушы балаларның һәммәсен алтын итә белсәк иде.

"Балалар - тормыш чәчәкләре" - дигән фикерне еш ишетергә туры килә. Бу сүзләрдә тирән мәгънә ята. Чәчәкнең матур, хуш исле булып үсүендә бакчачының авыр хезмәте ятканы берәүгә дә сер түгел. Нәкъ шуның кебек, баланың рухи дөньясы да укытучының һәрдаим күзәтүе астында тора. Шатлыгым да, куанычым да - укучыларымда.

Укытучы эшчәнлеген мин баскычтан менүгә тиңлим. Үзеңнең укучыларың белән шушы баскычтан менәсең дә менәсең. Менгән саен эшлисе эшләрнең күплелеген, алга куйган максатларның чиксез икәнлегенә инанасың. Талантлы балаларны ачыклау һәм аларны төрле бәйгеләрдә катнаштыру юллары. Минем эш девизым – һәр бала талант иясе. Кечкенә генә сәләтләрен күрсәм дә, мин аларны үстерергә омтылам. Чөнки бала, үз уңышын күргән саен, сөенә-сөенә тагын да тырышыбрак эшли башлый. Ирешелгән кайбер уңышлар белән таныштырып китәм.

Бүгенге укучыларның гыйлем, яхшы тәрбия алырга тулы мөмкинлекләре бар. Безгә бары тик гыйлем алуга тырышлык, теләк һәм омтылыш тәрбияләргә кирәк. Безнең кулларда балалар язмышы. Безнең укучыларыбыз, бөтен яктан да үрнәк балалар булып үссеннәр һәм милләтебез горурланырлык шәхесләр булсыннар иде.